Buitelandse student (21) verdwyn spoorloos in Wes-KaapMarie Ostbo (Foto: NSRI) Die polisie in die Wes-Kaap is op soek na ŉ 21-jarige student van Noorweë wat Woensdagaand, terwyl sy saam met ŉ buitelandse studente-toergroep in Sedgefield in dié provinsie vertoef het, verdwyn het. Marie Ostbo wat glo in Frankryk studeer het volgens die polisie net ná 18:00 saam met die groep op die strand gaan stap. Die polisie sê die groep het omstreeks 19:00 na hul blyplek teruggekeer en toe eers besef dat Ostbo nie meer tussen die groep studente was nie. Luidens ŉ verklaring van die Nasionale Seereddingsinstituut (NSRI) het sommige van die studente Ostbo net voor 19:00 laas op die strand, sowat 100 m vanwaar die groep tuisgaan, opgemerk. Sy is geklee in ŉ paar blou jeans en ŉ wit T-hemp. “Van haar vriende het opgemerk dat sy nie binnegekom het [by die plek waar die groep tuisgaan] nie. Hulle het na haar gaan soek, maar kon haar nie vind nie,” lui die verklaring. Die NSRI en die Sedgefield-polisie is omstreeks 19:40 na die toneel ontbied om met die soektog te help. ŉ Vermistepersone-saak is intussen geopen. Volgens die NSRI is talle ondersoekspanne, waaronder die polisie se honde-eenheid, die gemeenskapspolisie en die NSRI, betrokke in die soektog. Enigeen met meer inligting wat kan lei tot Ostbo se opsporing word versoek om die Sedgefield-polisie te bel by 044 343 1321.